CELEX: 32021D0014
Language: sk
Date: 2021-01-07 00:00:00
Title: Rozhodnutie Rady (SZBP) 2021/14 zo 7. januára 2021, ktorým sa mení rozhodnutie 2014/219/SZBP o misii Európskej únie v rámci SBOP v Mali (EUCAP Sahel Mali)

8.1.2021   
               
               
                  SK
               
               
                  Úradný vestník Európskej únie
               
               
                  L 5/16
               
            
         ROZHODNUTIE RADY (SZBP) 2021/14
         zo 7. januára 2021,
         ktorým sa mení rozhodnutie 2014/219/SZBP o misii Európskej únie v rámci SBOP v Mali (EUCAP Sahel Mali)
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 42 ods. 4 a článok 43 ods. 2,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:
         
                     (1)
                  
                  
                     Rada prijala 15. apríla 2014 rozhodnutie 2014/219/SZBP o misii Európskej únie v rámci SBOP v Mali (EUCAP Sahel Mali) (1).
                  
               
                     (2)
                  
                  
                     Rada prijala 21. februára 2019 rozhodnutie (SZBP) 2019/312 (2), ktorým sa misia EUCAP Sahel Mali predĺžila do 14. januára 2021.
                  
               
                     (3)
                  
                  
                     Rada prijala 13. mája 2019 rozhodnutie (SZBP) 2019/762 (3), ktorým sa mandát misie EUCAP Sahel Mali prispôsobil, aby prispieval k regionalizácii činnosti SBOP v regióne Sahel a zriadil sa útvar pre regionálne poradenstvo a koordináciu (RACC).
                  
               
                     (4)
                  
                  
                     Rada prijala 14. mája 2020 rozhodnutie (SZBP) 2020/652 (4), ktorým sa zvýšila finančná referenčná suma misie EUCAP Sahel Mali na obdobie do 14. januára 2021.
                  
               
                     (5)
                  
                  
                     Politický a bezpečnostný výbor 13. októbra 2020 v súvislosti so strategickým preskúmaním misie EUCAP Sahel Mali odporučil, aby sa misia predĺžila do 31. januára 2023 a aby sa jej mandát upravil 5. novembra 2020.
                  
               
                     (6)
                  
                  
                     Rozhodnutie 2014/219/SZBP by sa malo zodpovedajúcim spôsobom zmeniť.
                  
               
                     (7)
                  
                  
                     Misia EUCAP Sahel Mali sa uskutoční v situácii, ktorá sa môže zhoršiť a mohla by ohroziť dosiahnutie cieľov vonkajšej činnosti Únie stanovených v článku 21 Zmluvy o Európskej únii,
                  
               PRIJALA TOTO ROZHODNUTIE:
         
            Článok 1
            Rozhodnutie 2014/219/SZBP sa mení takto:
            
                        1.
                     
                     
                        V článku 2 sa odsek 2 nahrádza takto:
                        
                           „2.   Na podporu dynamického procesu obnovy štátnej moci v Mali, ako aj vykonávania Dohody o mieri a zmierení v Mali, ktorá sa podpísala 15. mája a 20. júna 2015, v úzkej spolupráci s ostatnými medzinárodnými aktérmi, najmä viacrozmernou integrovanou stabilizačnou misiou Organizácie Spojených národov v Mali (misia MINUSMA), misia EUCAP Sahel Mali pomáha a poskytuje poradenstvo vnútorným bezpečnostným silám pri vykonávaní reformy sektora bezpečnosti pod vedením vlády Mali s cieľom:
                           
                                       a)
                                    
                                    
                                       zlepšiť operačnú účinnosť vnútorných bezpečnostných síl;
                                    
                                 
                                       b)
                                    
                                    
                                       obnoviť jednotlivé hierarchické štruktúry vnútorných bezpečnostných síl prostredníctvom súdržnejšieho riadenia zdrojov;
                                    
                                 
                                       c)
                                    
                                    
                                       posilniť úlohu správnych a súdnych orgánov v oblasti riadenia a kontroly ich úloh a prispieť k prevencii korupcie a beztrestnosti;
                                    
                                 
                                       d)
                                    
                                    
                                       uľahčiť presunutie vnútorných bezpečnostných síl do centrálnej časti Mali; ako aj
                                    
                                 
                                       e)
                                    
                                    
                                       v rámci postupného a modulárneho procesu podporovať presunutie civilných správnych orgánov Mali do centrálnej časti Mali na základe zásad dobrej správy vecí verejných.“
                                    
                                 
                     
                  
                        2.
                     
                     
                        V článku 14 ods. 1 sa dopĺňa tento pododsek:
                        „Finančná referenčná suma určená na pokrytie výdavkov spojených s misiou EUCAP Sahel Mali od 15. januára 2021 do 31. januára 2023 je 89 100 000 EUR.“
                     
                  
                        3.
                     
                     
                        V článku 14a sa odsek 3 nahrádza takto:
                        
                           „3.   Útvar RACC plní v úzkej spolupráci s existujúcimi misiami v rámci SBOP v regióne Sahel tieto ciele:
                           
                                       a)
                                    
                                    
                                       zlepšiť spoluprácu a koordináciu medzi štruktúrami a krajinami skupiny G5 Sahel s cieľom posilniť regionálnu spoluprácu a operačné spôsobilosti v oblasti obrany a bezpečnosti, a to v súlade s medzinárodným právom, ľudskými právami a strategickým prístupom EÚ k otázke žien, mieru a bezpečnosti, ktorý stanovila Rada vo svojich záveroch z 10. decembra 2018;
                                    
                                 
                                       b)
                                    
                                    
                                       s cieľom posilniť národné kapacity krajín skupiny G5 Sahel pripraviť a podporiť regionalizáciu činnosti SBOP;
                                    
                                 
                                       c)
                                    
                                    
                                       na podporu delegácií Únie v krajinách skupiny G5 Sahel a sekretariátu Partnerstva pre bezpečnosť a stabilitu v regióne Sahel uľahčiť a podporiť organizáciu zhromažďovania informácií a ich výmeny so všetkými partnermi skupiny G5 Sahel.“
                                    
                                 
                     
                  
                        4.
                     
                     
                        V článku 18 sa druhá veta nahrádza takto:
                        „Uplatňuje sa do 31. januára 2023.“
                     
                  
         
            Článok 2
            Toto rozhodnutie nadobúda účinnosť dňom jeho prijatia.
            Uplatňuje sa od 15. januára 2021.
         
         
            V Bruseli 7. januára 2021
            
               
                  Za Radu
               
               
                  predsedníčka
               
               A. P. ZACARIAS
            
         
         
            (1)  Ú. v. EÚ L 113, 16.4.2014, s. 21.
         
            (2)  Rozhodnutie Rady (SZBP) 2019/312 z 21. februára 2019, ktorým sa mení a predlžuje rozhodnutie 2014/219/SZBP o misii Európskej únie v rámci SBOP v Mali (EUCAP Sahel Mali) (Ú. v. EÚ L 51, 22.2.2019, s. 29).
         
            (3)  Rozhodnutie Rady (SZBP) 2019/762 z 13. mája 2019, ktorým sa mení rozhodnutie 2014/219/SZBP o misii Európskej únie v rámci SBOP v Mali (EUCAP Sahel Mali) (Ú. v. EÚ L 125, 14.5.2019, s. 18).
         
            (4)  Rozhodnutie Rady (SZBP) 2020/652 zo 14. mája 2020, ktorým sa mení rozhodnutie 2014/219/SZBP o misii Európskej únie v rámci SBOP v Mali (EUCAP Sahel Mali) (Ú. v. EÚ L 153, 15.5.2020, s. 5).